Lovas járőrszolgálat Jenőben | Jenő település hivatalos oldala
Lovas járőrszolgálat Jenőben
Megjelent: 2014. január 21. kedd | Szerző: Térmeg Csaba
2014. január 19., 14:36 szerző: Nagy Anikó
Jenő – A kommunikáció példaértékűen működött, a betörési kísérlet sikertelen maradt. A település polgárőrei lovas járőrszolgálatot is ellátnak. Figyeljünk egymásra, ez a legfontosabb!
Lovon és autóval: balról Kiss Szabolcs, Kiss János, Mákszem József, Mágó Ferenc és György József
Mágó Ferenccel – aki immár egy éve a Jenői Polgárőrség vezetője – annak kapcsán beszélgettünk a polgárőr egyesület munkájáról, hogy nemrégiben ismeretlen elkövető megpróbált betörni egy családi házba. A polgárőrség a bejelentést követően öt percen belül a helyszínre érkezett, példaértékűen működött a kommunikáció.
- A betörési kísérlet sikertelen maradt. Szerencsére nem megszokott ez a „jelenség” nálunk, sok-sok éve nem fordult elő ilyesmi, biztonságban érzik magukat az emberek – hangsúlyozta a polgárőrség elnöke. – Az eset kapcsán körbejártuk a falut, de nem észleltünk más gyanús mozgást. A részletekről egyeztettünk a körzeti megbízottal, és már szervezzük a szolgálatot a következő időszakokra.
- Segítsük a rendőrség munkáját, előzzük meg a bűncselekményeket! – emelte ki Mágó Ferenc. – Tegyünk róla, hogy Jenőben továbbra se fordulhasson elő bűncselekmény, és élhető legyen a mi kis falunk. Ígérhetjük, ahogy eddig is tettük, járőrözünk, figyelünk és segítünk!
A falu köszönetét tolmácsoljuk az összetartó helyi polgárőr csapatnak. Mágó Ferenc, Balogh Ferenc, Banai Péter, Fedor Ferenc, Fister László, György József, Kiss János, Kiss László, Kiss Szabolcs, Kun Krisztián, Mákszem József, Szabó József, Szili János és Szivák Sándor lelkesen, segítőkészen, önzetlenül teszi a dolgát. Sok segítséget kapnakVarga István polgármestertől, az önkormányzattól és a polgármesteri hivataltól.